חוק לתיקון פקודת התעבורה (מס' 120) (תיקון מס' 2), התשפ"א-2021
הצעת חוק ממשלתית, הכנסת ה-24
פורסם: ספר החוקים, חוברת 2916, עמ' 372, 2021-07-13T00:00:00+03:00
התיקון נועד להאריך את תקופת המעבר שנקבעה בחוק לתיקון פקודת התעבורה (מס' 120), התשע"ח–2018 (להלן – החוק), שעניינו ברפורמה בענף מוניות השירות. 
מטרת הרפורמה הייתה לפתוח לתחרות את ענף מוניות השירות, כך שהרישיונות לקווי שירות למוניות יינתנו בהליך תחרותי, שוויוני ופומבי, כלומר במכרז. כדי לאפשר את הפעלתן הרציפה של מוניות השירות עד לסיום ההליכים התחרותיים כאמור, נקבעה במסגרת הרפורמה הוראת מעבר, שלפיה הוסמך המפקח על התעבורה במשרד התחבורה לחדש את רישיונותיהם של בעלי הרישיונות הוותיקים, כלומר אלה שהפעילו את מוניות השירות לפני תחילתה של הרפורמה, וזאת עד ל-31 בדצמבר 2019. לפי הוראת המעבר, המפקח על התעבורה יאריך את רישיונותיהם של בעלי הרישיונות הוותיקים בהתחשב בין היתר בהתקדמות ההליכים התחרותיים לבחירת בעלי הרישיונות החדשים. תקופת המעבר שבה ניתן לחדש את הרישיונות כאמור הוארכה בתיקון קודם לחוק עד ל-31.12.2020, ובשל התפזרות הכנסת ה-23 ומערכת הבחירות לכנסת ה-24, הוארכה תקופה זו מכוח חוק יסוד: הכנסת עד ל-6.7.2021.
מאחר שטרם הושלמו ההליכים התחרותיים לבחירת כל בעלי הרישיונות החדשים, נקבע בתיקון לחוק כי תקופת המעבר תוארך בשנה נוספת, כלומר המפקח על התעבורה יוסמך לחדש את רישיונותיהם של בעלי הרישיונות הוותיקים לכל המאוחר עד ל-31 בדצמבר 2021.